
(Porta kryesore është e ndërtuar në të djathtë të skenës dhe para saj bëjnë roje dy ushtarë të Shpurës me përkrenare në kokë dhe heshtat e kryqëzuara. Flakadanët me dritën e tyre të zbehtë të japin përshtypjen se është buzëmbrëmje vonë. Përmes dritares vërehet dielli teksa perëndon. Tre zana futen duke kërcyer dhe formojnë në qendër të skenës një kor. Më e gjata është një vajzë me flokë të verdhë dhe sy të kaltër. Në duar mban një kupë kristali bosh. E dyta është një vajzë brune me flokët e bëra gërshet, e cila mban në duar një bucelë të mbushur me verë. E treta, më e shkurtër nga të parat është krejtësisht tullace. Në gisht ka vënë një unazë të stërmadhe floriri me një diamant në formën e kokës së gjarpërit. Të trija janë të veshura me dantella të mëndafshta dhe të tejdukshme. Zanat qëndrojnë para dy rojeve të Shpurës dhe fillojnë të kërcejnë, duke iu ledhatuar dy ushtarëve që ende qëndrojnë të ngrirë në pozicionin e tyre luftarak. E para e mban me kujdes gotën e verës lart në shenjë triumfi.)

Ushtari i parë: Ku shkoni ju të trija?

Flokëverdha: Tek Mbreti!

Ushtari i parë: Kthehuni mbrapsht! (I drejton heshtën në gjoks me vendosmëri. Maja e heshtës gati sa nuk shpon gjoksin e saj. Vajza flokëverdhë bën një hap prapa e ndrojtur.)

Flokëverdha: Ngadalë me atë heshtë. Për pak desh më çpove. 

Ushtari i parë: Si erdhët ju gjer këtu?

Flokëverdha: Na ka ftuar mbreti! A e shikon këtë gotë? (I afron gotën e kristaltë para syve.) Kjo është gota e mbretit! I shikon këto shenja këtu në fund? Kjo është emblema e mbretit. Ja dielli! Ja dhe dy gjarpërinjtë anash. 

Ushtari i dytë: S'ka nevojë për shpjegime. E morëm vesh. Po ti me gërsheta ku shkon?

Flokëzeza: Edhe unë me të. Ku të shkoj vetëm? (I buzëqesh ëmbël.)

Ushtari i dytë: E çfarë e ke atë bucelë në dorë?

Flokëzeza: Po bucelë është...

Ushtari i dytë: (E ndërpret me ashpërsi) E mora vesh se çfarë është! Për çfarë e ke marrë me vete?

Flokëzeza: Kam sjellë një verë shumë të rrallë për mbretin! E kam bërë nga rrushi më i mirë, që gjendet në të gjithë Ilirinë. Im atë e zjeu rrushin vetë në shtëpi. I kemi hedhur erëza aq të rralla dhe ka një shije aq të mirë, sa kur ta provojë mbreti, ka për të mbetur i mahnitur.

Ushtari i parë: Mjaft! Ma jep bucelën ta shoh. Mos është edhe kjo bucelë e mbretit?

Flokëzeza: Nëse do që të gjesh shenjat e mbretit, i ke të gdhendura këtu në fund. (E ngre bucelën lart.) Ja dielli! Ja dhe dy gjarpërinjtë që e vënë në mes.

Ushtari i parë: Ka vërtet verë brenda apo ndonjë lëng me helm?

Flokëzeza: Ua, ç'është ajo që thua?! A ke dëshirë ta provoj para syve të tu?

Ushtari i dytë: Provoje!

(Zana flokëverdhë i ofron gotën e kristaltë, duke e mbajtur ende në duar. Flokëzeza derdh pak verë nga bucela dhe pa e lëshuar bucelën në tokë, merr gotën dhe e vë në buzë.)

Ushtari i dytë: (E urdhëron me ashpërsi) Ktheje! Pije të gjithën! 

(Flokëzeza e vë në buzë me delikatesë dhe e pi ngadalë. Ndërsa e kthen të gjithën, i shkel syrin ushtarit dhe fshin buzët me majën e gjuhës. Flokëzeza nxjerr një klithmë kënaqësie dhe merr gotën përsëri për ta mbushur, por Flokëverdha ia heq me forcë nga dora.)

Flokëverdha: Çfarë bën ti moj? Mos luajte mendsh? Mbreti po na pret!

Flokëzeza: (E çuditur për një moment) Ah, po, mbreti! 

Ushtari i parë: Në rregull! Qenkësh verë e shijshme ajo që keni sjellë. Po ti tullace, çfarë ke me vete?

Tullacja: Unë? Asgjë! (Mbledh duart me kujdes, duke mbuluar unazën!)

Ushtari i parë: (E kap me forcë nga duart. Ia hap me forcë) S'paska gjë. Ku thatë që do të shkoni ju?

Tullacja: (E tulatur) Tek mbreti!

Ushtari i parë: Prisni këtu! Do të hyj brenda e do ta pyes! (Ushtari i parë hyn brenda. Të trija zanat fillojnë të kërcejnë e këndojnë në kor.) 

Kori: Ne jemi tri zana të Ilirisë/ Më të ëmblat e Dardanisë, Epirit e Dalmacisë. / Ne shtijmë fall, /Shohim të ardhmen e Teutës, / Kësaj zonje të rëndë, /Shëmbëlltyra e më të bukurës. / Eshtë ajo që mbretin do të dashurojë/Vetë ka për të marrë/ Fronin të mbretërojë/ Teuta do të udhëheqë /Ilirinë në luftë/ por Cezar Augusti/ Në fund do ta mundë /E kush është më trime/E më e bukur se Teuta? / Askush si ajo/ Nuk i fitoi luftërat.

(Zanat ngushtojnë rrethin përqark ushtarit të dytë, i cili u drejton ushtën për t'i larguar. Ushtari i dytë nuk u beson dot syve dhe zmbrapset disi. Në skenë hyn ushtari i parë me një shprehje të gëzuar në fytyrë.)

Ushtari i parë: Lëri të hyjnë! I thashë mbretit që tri vajza i kanë sjellë një verë të rrallë për ta provuar dhe ai e dha menjëherë pëlqimin. 

(U bën me shenjë të hyjnë brenda. Të trija zanat hyjnë njëra pas tjetrës në skenë, disi të ndrojtura, duke parë herë herë nga ushtarët.)​​

(Pamje nga dhoma mbretërore në kështjellën e Shkodrës. Mbreti Agron dergjet në shtratin martesor. Pas tij është një dritare, përmes së cilës audienca mund të shikojë muret rrethues të kështjellës.)

Agroni: Oh ju zana! / Pse vini nga ëndrra? /Lërini ato këngë trishtimi/ E me trupat tuaj më mbështillni, / Më këput mesi, / E kockat më shpojnë, /Balli po më nxeh, / E këmbët po më rëndojnë.

Kori: Lartmadhëria juaj! /"Lamtumirë" na thuaj,/ Se në gjumë të thellë,/ Do të biesh brenda,/ Prej dorës së asaj,/ Që s'ta merr mendja. 

Agroni: O zanat e Ilirisë/ Pse ma zaptoni shtratin/ Me krahët e marrisë! Nëse kjo do të ishte, / Tradhtia e fundit, / Krah hapur ju pres, / Para gjumit!

(Agroni ngrihet përgjysëm nga shtrati, duke mbështetur bërrylat mbi shtrat)

Luftërat kundër burrave/ I kam fituar, / Kam humbur gjithnjë, / Kur ndeshem me një grua. / Zemra më ka lënë, / Djersët rrjedhin lumë/, Bëra dashuri,/ Me fantazmat në gjumë. 

Flokëverdha: Mbylli sytë, mbreti im! Tani ke për të provuar verën më të shijshme dhe më të rrallë në të gjithë botën!

Agroni: Verën më të shijshme? E ku është zier kjo verë?

Flokëzeza: Në shtëpinë time! Bistakët e rrushit i mblodha vetë me dorë enkas për Ju, Lartmadhëri!

Agroni: Oh, jam shumë i nderuar! Pa ma mbush një gotë! (Flokëverdha ia afron gotën Flokëzezës, e cila derdh disa pika nga bucela në gotë. Agroni e pi me fund dhe shtriqet nga kënaqësia) Oh, çfarë vere! Më hidh prapë! (Flokëverdha e mbush përsëri nga bucela e Flokëzezës, ndërsa Tullacja fërkon me ndrojtje kokën e unazës. Agroni pi disa gota njëra pas tjetrës dhe dalldia e verës i bie në kokë. Mbërthen Flokëverdhën nga krahët, e cila e shtyn me delikatesë. Tullacja hap kokën e unazës dhe hedh me kujdes helmin në gotën e verës. Flokëzeza avitet gjysëm lakuriq dhe ia vë verën mbretit në buzë. Agroni e pi të gjithën dhe ngjesh fytyrën e lodhur në gjoksin e bëshëm të Flokëzezës.) 

Flokëzeza: Tani nuk ka mundësi të të shpëtojë askush. Ky është fundi.

Agroni: Po më merren mendtë! Po më vjen bota vërdallë. 

Tullacja: Tani është vonë për Ty dhe për Mbretërinë tënde. 

Flokëverdha: Pa ty Iliria ka për t’u zhdukur nga faqja e dheut.

Kori: Nuk ka për të të shpëtuar dot as hija e Hyllusit, sunduesit të parë të Ilirisë.

Tullacja: Sikur të gjithë luftëtarët të mprehin shpatën, askush s’e shpëton dot mbretërinë dhe kurorën. (Dëgjohen hapa që afrohen.) Dikush po vjen! Të ikim sa më shpejt! 

(Dalin njëra pas tjetrës me shpejtësi nga skena, duke parë nga të gjitha anët. Teuta hyn në dhomë dhe shikon rreth e përqark e habitur. Shikon Agronin, në gjendje gati të fikët. Merr në dorë gotën dhe bucelën, pastaj e lë përsëri mbi shtrat.) 

Teuta: Prapë ka pirë! Përsëri ndonjë orgji tjetër! (ofshan e zemëruar) Ufff!

Agroni: Teutë, po vdes! (Mbyll sytë. Teuta lë mënjanë zemërimin dhe i afrohet e shqetësuar.)

Teuta: Agron! Agron! Oh çfarë po më shohin sytë! (I çjerr faqet me thonj dhe shkul flokët si e luajtur mendsh) Pse nuk flet, Agron? Më thuaj, çfarë ka ndodhur?

Agroni: Teuta! Po më merren mendtë. Ky është fundi. 

Teuta: Më thuaj çfarë ndodhi? Kush ishte këtu?

Agroni: Ishin tri vajza! Më sollën një verë të rrallë për ta provuar! Më duket se më kanë helmuar!

Teuta: Ah vdeksh, oh zot!

Agroni: E di! E shkela!

Teuta: Se mos është hera e parë! M’i lër duart të t’i prek. (Ia prek duart) Pse i ke kaq të nxehta? Po balli pse të djersitet? Oh zot, më ndihmo!

Agroni: M’i fal mëkatet, Teutë. 

Teuta: Ah, e di unë se çfarë do ti! Të të lë të vdesësh!

Agroni: Këtë rradhë jam keq!

Teuta: Uff, ç'na bëre! Mos fol! Të thërresim një mjek! Roje! (Thërret me

